text: Hjemmebanen skal hjælpe Sønderjyske tilbage i DM-finale
  08 april 2014 kl. 10.09
  Sønderjyske skal tirsdag slå Herning hjemme i den tredje DM-finale for at holde realistisk liv i gulddrøm.
  Sønderjyskes ishockeyhold har ryggen mod muren inden den tredje DM-finale mod Herning tirsdag aften. Herning har vundet de to første kampe i serien og mangler blot to sejre mere for at vinde guldet.
  I kraft af hjemmebanefordel tirsdag er Sønderjyske nærmest pisket til at vinde for at holde realistisk liv i gulddrømmen. Men det er også realistisk, mener Sønderjyskes træner.
  Han finder optimisme i den første hjemmekamp, der blev tabt 3-4 efter overtid.
  - Vi spillede godt nok i den første kamp i serien til at vinde kampen. Så vi ved, at vi kan vinde vores hjemmekampe, og så skal vi bare finde en måde at stjæle en kamp eller to på i Herning, siger Dan Ceman til Metalligaen.dk.
  Sønderjyske vandt grundspillet foran netop Herning, men i finaleserien har holdet ikke udnyttet sit fulde potentiale.
  - Vi har nogle spillere, som vi forventer scorer mål, som endnu ikke har scoret i den her serie. Så skal vi have også have nogle nøgleredninger - og så selvfølgelig score på vores chancer, siger træneren.
  Han pointerer, at Herning kan være dødbringende, hvis man giver holdet chancen.
  - Ikke kun mod os, men mod ethvert andet hold. Så vi skal simpelthen ikke forære dem noget, understreger Dan Ceman.
  Tirsdagens kamp i Vojens begynder klokken 19.
  